LESOŊ 3
Ndax o nan o felu le na Roog a hatu?
1. An bindnooru Biibal fee?
Kam Biibal fee a jega o nan o felu laa jofna no wiin waa na ñoowkaa boo kili. (A Kim a tedu ke 37:29) Biibal fee a xaaje na safe 66 a teƥ. Roog a jila goor 40 waa njegna o ngim tigi ndax da mbind Biibal fee. A jega xa kiid 3500 ye Moyiis a bindna a safe ɓetik a eetand ake. Apootar Saŋ bindu safe falakaand le kaa fadna xa kiid 1900. We mbindna Biibal fee xalaat an a mbindu? Yexowa a jiriiñooraa Yiif tedu le ten ndax ta lay fo we mbindna Biibal fee. (2 Samiʹel 23:2) Xalaat fee Roog soom da mbindu, ndaa refee xalaat den. Keene taxu Biibal fee na Yexowa a hatu.
2. Nam a woortu in ee Biibal fee ndigil soom a layaa?
I anda yee Biibal fee na Roog a hatu yaam kaa layaa a qoolu boo no ke moƴna neew sax no ke jofna no o feet. O kiin o leng waageeran. (Yosuwe 23:14) Roog o Cegu Katil oxe soom waagu o lay wiin we no jofu ke na xewkaa o feet.
Safe laa hatiidna na Roog waagee nand fo a safe lakas ake, too Biibal fee neene a nandu. Kaa fadna milyaar no Biibal a cooxte kam adna fee no lak teemeed. A soƥangaa sax ee Biibal fee a miña, a yoona fo ke na xoyeel na tubaab science, maanaam ke yaal o and we a njangnaa. Ke goor 40 we a mbindna a yoona. * Biibal fee kaa lala in o mbeq onqe Roog too Biibal fee kaa jeg doole ndax a supit o ñoowooƭ ole no wiin we boo ta moƴ o faax. Keene fop kaa taxaa boo milyoŋ no wiin a njaɓ ee Biibal fee fa Lay Roog oo.
3. Xar refu kam Biibal fee?
Ke Biibal fee a layna fop kaa jof no nan o felu le Roog a buganna wiin we. A Pind a Tedu ke kaa layaa no ke taxna o kiin a ñak arjana fee fo ne arjana fee a nomtooxiidkaa.
Fa Lay fee Roog a jega kebil fo xa as. Kaa laltaa itam ne Roog a ñaƴnitaa fo wiin we fo ne ciko ke ten a mbeeñitna teen. Biibal fee a waaga dimle a nuun nu and a Roog. Kaa lalaa itam ne nu mbaagna mbi boo ndef qaariit Roog.
4. Nam nu mbaagu andit Biibal fee?
Ne Yeesu a jangnitoogna wiin we, neene itam safe leeke xan a dimle a nuun nu and Biibal fee. Yeesu kaa jangoogu xa peŋ axe no Biibal fee soo a “tektana a den ke lay’eena . . . kam a Pind a Tedu ke.”
Jegee kaa moƴna fel o nan o felu le hatna na Roog. A jega wiin waa andoona yee mbugee and dara kaa jofna no nan o felu leene too a jega wiin lakas waa keene a fuuxnooraa. Ndaa fat nu moƴ o saƭakinoox. Nu mbaagee njeg yaakaar no ñoow o fagkeer ole a refangee yee kaa nu njang and a Roog.
^ xiise 3 Ɗeeti safe le ne’eena Un livre pour tous.
sot_Latn dyu_Latn wol_Latn wol_Latn som_Latn fuv_Latn wol_Latn wol_Latn bam_Latn wol_Latn wol_Latn wol_Latn wol_Latn fra_Latn